钦定古今图书集成/明伦汇编/氏族典/第639卷 > 《郑樵通志》 > 纥石烈桓端
## 钦定古今图书集成/明伦汇编/氏族典/第639卷 > 《郑樵通志》 > 纥石烈桓端

按《金史纥石烈桓端传》：“桓端，西南路忽论宋割猛安
人，袭兄银术可谋克。泰和伐宋，充行军万户，破宋兵
二千于蔡州，加宣武将军，自寿州渡淮，败宋步骑一
万五千于鹞子岭，遂克安丰军。军还，除同知怀远军
节度事，权木典糺详稳。大安三年，西京行省选充合
札万户，遥授同知清州防御事，改兴平军节度副使”，
遥授显德军节度副使，徙东路宣抚司都统。败移剌
留哥万五千众于御河寨，夺车数千辆，降万馀人，加
骠骑卫上将军，遥授同知顺天军节度事。贞祐二年，
为宣差副提控，同知婆速路兵马都总管，行府事。贞
祐三年，蒲鲜万奴取咸平、东京、沈、澄诸州及猛安谋
克人亦多从之者。三月，万奴步骑九千侵婆速近境，
桓端遣都统温迪罕怕哥辇击却之。四月，复掠上古
城，遣都统兀颜钵辖拒战。万奴别遣五千人攻望云
驿，都统奥屯马和尚击之，都统夹谷合打破其众数
千于三叉里。五月，都统温迪罕福寿攻万奴之众于
大宁镇，拔其垒，其众歼焉。九月，万奴众九千人出宜
风及易池，桓端率兵与战，其众溃去。因招唵吉干都
麻、浑宾哥出台、荅、爱颜哥不灰、活拙按出、孛德烈邻
十一猛安复来附，择其丁男补军，攻城邑之未下者。
贞祐四年，桓端遣王汝弼由海道奏事，宣宗嘉其功，
桓端迁辽海军节度使，同知行府事，宣差提控如故。

居注裴满按带迁两阶，升二等；王汝弼迁四阶，升四
等；馀将士有功者，诏辽东宣抚承制迁赏。是岁，改邳
州刺史，充徐州界都提控。红袄贼数万攻邳州，桓端
破之于黄山。贼复来，桓端薄其众，走保比山，追击败
之。贼政万围沂州，同知防御事仆散撒合突围出求
救，桓端率兵赴之，内外夹击，杀万馀人，贼乃去。枢密
副史仆散安贞上其功，因奏曰：“桓端天资忠实，深有
计画，晓习军事，撒合勇而有谋，皆得军民心，乞加擢
用。”桓端进金紫光禄大夫，兼同知武宁军节度事，提
控如故。召为劝农副使，充都提控，屯陈州。兴定元年，
自新息渡淮伐宋，破沙度店，至定城，以少击众，战不
留行。未几，充宣差参议官，复渡淮，连破宋兵，获其将
沈俊。迁武卫军副都指挥使。宋人城守不出，分兵破
其山寨水堡，杀获甚众。兴定二年，迁镇南军节度使，
权元帅右都监。数月，改武卫军都指挥使，仍权右都
监，行元帅府于息州。徐州。行枢密院石盏女鲁欢刚
愎自用，诏桓端以本官权签枢密院事往代之。四年
冬，上言：“窃闻宋人与李全将并力来攻，当预为之防。”
枢密院奏可，召桓端与朝臣面议。寻有疾，赐太医、御
药。五年正月，召至京师，疾病不能入见，力疾草奏，大
略以南北皆用兵，当预防其患及防河数策。无何，卒，
年四十五，敕有司给丧事。